നോക്കുകൂലിക്ക് തൊഴിലാളി യൂണിയനുകളുടെ വിലക്ക് തിരുവനന്തപുരം:കേരളത്തിന് ദേശീയ തലത്തില് നാണക്കേടുണ്ടാക്കിയ നോക്കുകൂലി വിലക്കാന് ചുമട്ട് തൊഴിലാളി യൂണിയനുകളുടെ സംയുക്ത യോഗത്തില് തീരുമാനം. നിയമാനുസൃതമായി സര്ക്കാര് നിശ്ചയിച്ച കൂലി മാത്രം വാങ്ങാന് മന്ത്രി വി.ശിവന്കുട്ടിയുടെ അദ്ധ്യക്ഷതയില് നടന്ന യോഗത്തില് തീരുമാനമായി. ജോലി ചെയ്യാതെ കൂലി വാങ്ങുന്നത് ചെറിയൊരു വിഭാഗം തൊഴിലാളികളാണെങ്കിലും, ഇതുയര്ത്തിക്കാട്ടി ചുമട്ടുതൊഴിലാളികളെയാകെ മോശമായി ചിത്രീകരിക്കാനുള്ള ശ്രമമാണ് നടക്കുന്നതെന്ന് യോഗം വിലയിരുത്തി. ചുമട്ട് തൊഴിലാളി നിയമത്തിന്റെ അടിസ്ഥാനത്തില് ജോലികള് ക്രമീകരിക്കും. തെറ്റായ സമ്ബ്രദായങ്ങള് അവസാനിപ്പിക്കാന് ചുമട്ട് തൊഴിലാളി ക്ഷേമനിധി ബോര്ഡ് മുഖേനയും, കിലെയുടെ നേതൃത്വത്തിലും ബോധവത്കരണ പരിപാടികള് നടപ്പിലാക്കും. തിരുവനന്തപുരത്ത് വിക്രം സാരാഭായ് സ്പേസ് സെന്ററിലേക്ക് എത്തിച്ച ഉപകരണങ്ങള് വാഹനത്തില് നിന്നും ഇറക്കുന്നതിന് നോക്കുകൂലി ചോദിച്ചതില് ഒരു തൊഴിലാളി സംഘടനയും ഉത്തരവാദിയല്ലെന്ന് യോഗം വിലയിരുത്തി. യൂണിയനുകളില് അംഗങ്ങളല്ലാത്ത, പ്രദേശത്തെ ഒരു സംഘം ആളുകള് ചെയ്ത കുറ്റം ചൂണ്ടിക്കാട്ടി സംസ്ഥാനം നിക്ഷേപത്തിന് അനുയോജ്യമല്ലെന്ന് വരുത്താന് നാടിന്റെ ശത്രുക്കള്ക്ക് അവസരമൊരുക്കാന് പാടില്ലെന്ന് മന്ത്രി യോഗത്തില് പറഞ്ഞു. തൊഴില് വകുപ്പ് സെക്രട്ടറി മിനി ആന്റണി, ലേബര് കമ്മീഷണര് ഡോ. എസ് ചിത്ര, ട്രേഡ് യൂണിയനുകളെ പ്രതിനിധീകരിച്ച് സി.കെ.മണിശങ്കര്, പി.കെ.ശശി സി.ഐ.ടി.യു, വി.ആര്.പ്രതാപന്, എ.കെ.ഹാഫിസ് സഫയര് ഐ.എന്.ടി.യു.സി, കെ.വേലു, ഇന്ദുശേഖരന് നായര് എ.ഐ.ടി.യു.സി, യു.പോക്കര്, അബ്ദുല് മജീദ് എസ്.ടി .യു ജി.സതീഷ് കുമാര് ബി.എം.എസ് എന്നിവര് പങ്കെടുത്തു.